 बीता है, उनकी असीस लिए बर्गर हम अखाड़े में कभी नहीं उतरे... !
नानाजी की अन्यमनस्कता देखकर उनके चचेरे बड़े भाई रामबिलास ने उकसाया था-क्या सोच रहे हो बबुआ, यह सरवा हमारी अम्मा के दूध को ललकार रहा है - जरासंध की तरह इसकी टँगरी चीरकर ही इससे बदला... !
कालीचरन का अकेला अट्टहास अखाड़े के मैदान में गूँज रहा था। नानाजी स्तब्ध थे। रामबिलास भाई ने उन्हें दुबारा कुरेदा था-सुन रहे हो बबुआ यह कालीचरन क्या-क्या बके जा रहा है - हमारी देह में खून नहीं, पानी बह रहा है, हमारी ताकत पर काई जम गई है।
तब तक कालीचरन गैंडे की तरह झूमता नानाजी के करीब आ चुका था - काहे रघुबंस बाबूजी, जोर करना छोड़ दिया है, क्यों? लगता है हमें बिना लड़े यहाँ से वापस जाना होगा। सारा दोष रामकृपाल महाराज का है - अरे महाराज, जब आप जानते थे कि आपके गाँव का अखाड़ा मरद-मानुस से खाली हो गया है, तब हमें किस कूव्वत पर यहाँ बुलाया था। चुरामनपुर वालों की बात मान गए होते तो अब तक वहाँ से किला फतह कर चुके होते। भरपुर इनाम-बख्शीश भी मिली रहती। बिना जोर दिखाए वापस जाने में भी कोई मजा है भला?
तैश में अपनी भारी-भरकम जाँघ पर ताल ठोंकता, मूँछें ऐंठ-ऐंठकर दुष्ट हँसी हँसता हुआ कालीचरन नानाजी पर हिकारत भरी दृष्टि डालकर वापस लौट रहा था - उसी वक्त उन्हें न जाने क्या सूझी थी, कालीचरन की दाहिनी टाँग को उन्होंने बैठे-बैठै ही एक जोरदार झटका दे डाला था-अचानक हुए वार को सँभालने में असमर्थ कालीचरन मुँह के बल गिर पड़ा था। अखाड़े के चारों तरफ इकट्ठे लोगों ने जोरदार तालियाँ पीटकर नाना का उत्साह बढ़ाया था। एक उचटती हुई नजर मजमे पर डालकर नानाजी अखाड़े के बीचोबीच जा खड़े हुए थे-उनकी दहाड़ सुनकर गाँव का बच्चा-बच्चा स्तब्ध रह गया था - हिम्मत हो, तो आ जाओ कालीचरन, किसने अपनी माँ का दूध पिया है, इस बात का फैसला आज हो ही जाए ! अखाड़े में घंटे भर कालीचरन के साथ नानाजी का जोर चलता रहा था। उसकी काली-कलूटी खुली देह पर लपेट-लपेटकर अपने दाँव फेंकते नानाजी उस दिन बहुत ही फब रहे थे - पहला जोर बराबरी पर छूटा था। और दिन होता तो उनके गुरूजी वात्सल्य-विह्वल होकर बगलगीरों से कहते सुने जाते-मेरु पर्वत-सी इस कंचन काया का जोड़ गाँव भर में नहीं है भाई ! लेकिन उस दिन वे बिलकुल चुप थे। छह महीने पहले से नानाजी का नियमित अभ्यास छूट चुका था। उनके शरीर में शिथिलता के लक्षण उभरने लगे थे।
अखाड़े के एक किनारे खड़े हाँफते रघुवंश नाना की थकान को भाँपकर उन्होंने इशारा भी किया था - पीछे हट जाओ बबुआ, यह आदमी नहीं नरपशु है, पहलवानी के गुण-अवगुण की परवाह इसे नहीं है। मदमाते हाथी की तरह यह बावला हो चुका है।
रामकृपाल महाराज नानाजी को चेतावनी देते, इसके पहले कालीचरन उन पर अपनी पूरी ताकत लगाकर झपट पड़ा था-उसके एकतरफा आक्रमण को बचाने की कोशिश में जुटे हुए नानाजी पूरी तरह पस्त पड़ते जा रहे थे - गुरूजी ने चीखकर बरजा था - कालीचरन, जोर खत्म हुआ। अगल हट जाओ !
कैसा दुःसह शोक झेलना पड